b'\n_START_ARTICLE_\nKa\xc4\x8djerepi\n_START_SECTION_\nTelesne zna\xc4\x8dilnosti\n_START_PARAGRAPH_\nSo zvezdasto (radialno) somerni organizmi, ki imajo obi\xc4\x8dajno pet (redko \xc5\xa1est ali sedem) dolgih in ozkih, bi\xc4\x8du podobnih krakov, ki v dol\xc5\xbeino zrastejo tudi do 70 cm pri najve\xc4\x8djih vrstah, kot so gorgonoglavci. Osrednji okrogli ali peterokotni telesni disk je jasno razmejen od krakov. Ustna odprtina in sitasta (madreporna) plo\xc5\xa1\xc4\x8dica sta na spodnji strani telesa, zadnji\xc4\x8dne odprtine pa nimajo. Kraki, ki so zelo gibljivi, so bistveni za premikanje, brazdne no\xc5\xbeice pa za razliko od morskih zvezd slu\xc5\xbeijo le kot \xc4\x8dutilo za svetlobo in snovi, posebej \xc5\xa1tevilne so na koncih krakov.\n_START_SECTION_\nRazmno\xc5\xbeevanje in \xc5\xbeivljenjski krog\n_START_PARAGRAPH_\nVe\xc4\x8dina vrst ima lo\xc4\x8dena spola, nekateri pa so dvospolniki (hermafroditi). Oploditev je zunanja, z izjemo ka\xc4\x8djerepa vrste Ophiocanops fugiens. Po\xc5\xa1kodovane dele krakov ali celotne krake ka\xc4\x8djerepi lahko nadomestijo, saj krak odvr\xc5\xbeejo v primeru napada plenilca (avtotomija). Ka\xc4\x8djerepi navadno do\xc5\xbeivijo starost do 5 let.\n_START_SECTION_\n\xc5\xbdivljenjski prostor in na\xc4\x8din \xc5\xbeivljenja\n_START_PARAGRAPH_\nMnogo ka\xc4\x8djerepov prebiva v globljih predelih oceanov na morskem dnu ali prisesani na korale ter morske je\xc5\xbeke; znane so vrste, ki prebivajo globlje od 6.000 m. Okoli 1.200 vrst biva v podro\xc4\x8djih, ki so globlja od 200 m. Nekatere druge vrste, kot sta Ophiothrix fragilis in Ophioderma brevispina, \xc5\xbeivijo v plitvih predelih v mehkih sedimentih, pod skalami, kelpovih gozdovih in na koralnih grebenih, kjer se skrivajo med spu\xc5\xbeve in korale._NEWLINE_Ka\xc4\x8djerepi so mrhovinarji in detritivori, tj. prehranjujejo se z organskim drobirjem in gnijo\xc4\x8dimi organskim deli, nekatere vrste pa plenijo majhne rake in kolobarnike. Ve\xc4\x8d kot 60 vrst ima sposobnost bioluminiscence, tj. oddajanja lastne svetlobe preko dolo\xc4\x8denih kemi\xc4\x8dnih procesov. Pove\xc4\x8dini oddajajo zeleno svetlobo, nekateri pa modro svetlobo. Oddana svetloba domnevno slu\xc5\xbei kot opozorilo morebitnim plenilcem o neu\xc5\xbeitnosti. Ka\xc4\x8djerepi sicer niso strupeni.\n_START_SECTION_\nKa\xc4\x8djerepi v Sloveniji\n_START_PARAGRAPH_\nV slovenskem morju biva 12 vrst ka\xc4\x8djerepov. Najbolj znana sta bodi\xc4\x8dasti ka\xc4\x8djerep (Ophiotrix fragilis), ki biva ob obali med algami in pod kamni, ter pegasti ka\xc4\x8djerep (O. quinquemaculata), ki biva na globljem pe\xc5\xa1\xc4\x8denem dnu in ostankih \xc5\xa1koljk; pripadata dru\xc5\xbeini bodi\xc4\x8dastih ka\xc4\x8djerepov (Ophiothricidae). Iz dru\xc5\xbeine ka\xc4\x8djerepk (Amphiuridae) sta pomembni luskava ka\xc4\x8djerepka (Amphiura chiajei) in vitka ka\xc4\x8djerepka (A. filiformis); gostota populacij obeh vrst presega 800 osebkov na m\xc2\xb2 na nekaterih odprtih predelih severnega Jadranskega morja. Ostali znani vrsti ka\xc4\x8djerepov sta \xc5\xa1e mala ka\xc4\x8djerepka (Amphipholis squamata) ter veliki ka\xc4\x8djerep (Ophioderma longicaudum).\n_START_SECTION_\nEvolucija\n_START_PARAGRAPH_\nPrvi ka\xc4\x8djerepi so se pojavili v zgodnjem ordoviciju, tj. pred okoli 480 milijoni let. Najstarej\xc5\xa1ega ka\xc4\x8djerepa, ki pripada vrsti Pradesura jacobi, so odkrili na jugu Francije. Najstarej\xc5\xa1i ka\xc4\x8djerepi so pripadali redu Oegophiurida in so bili glede na nekatere telesne zna\xc4\x8dilnosti bolj podobni morskim zvezdam. Ka\xc4\x8djerepa Ophiocanops fugiens so zaradi prvobitnih telesnih zna\xc4\x8dilnostih uvr\xc5\xa1\xc4\x8dali v red Oegophiurida, s \xc4\x8dimer bi bil dandanes edini predstavnik tega reda, vendar ga po sodobni klasifikaciji uvr\xc5\xa1\xc4\x8damo v red Ophiurida. V obdobjih poznega paleozoika in zgodnjega mezozoika je pri\xc5\xa1lo do diverzifikacije ka\xc4\x8djerepov, \xc4\x8deprav ve\xc4\x8dina sodobnih vrst izvira iz obdobja poznega mezozoika.\n_START_SECTION_\nPomen za \xc4\x8dloveka\n_START_PARAGRAPH_\nV akvarijih so srednje priljubljeni, poleg tega pa so dokaj nezahtevni za oskrbo.'